Pirates of the Caribbean: On Stranger Tides

Pirates of the Caribbean: On Stranger Tides er en amerikansk eventyrfilm fra 2011. Den er den fjerde filmen i den populære filmserien Pirates of the Caribbean. Deler av filmen ble spilt inn på Hawaii.

Filmen hadde norsk premiere 18. mai 2011.

Handling 
Filmen er basert på fantasyromanen On Stranger Tides fra 1987 av Tim Powers.

Kaptein Jack Sparrow (Johnny Depp) reiser til London for å finne en person som utgir seg for å være ham. Bedrageren rekrutterer ifølge ryktene en besetning for å lete etter den legendariske Ungdomskilden. Først prøver imidlertid Sparrow å redde sin tidligere førstestyrmann Joshamee Gibbs (Kevin McNally) fra galgen. Det ender med at begge blir begge tatt til fange og ført fram for kong George II (Richard Griffiths). Han vil at Sparrow skal være veiviser for en engelsk ekspedisjon som kan finne Ungdomskilden før spanjolene gjør det. Sjef for ekspedisjonen er Sparrows gamle nemesis, kaptein Hector Barbossa (Geoffrey Rush), nå i den britiske marinens tjeneste, etter at han har mistet både Sparrows gamle skip «Black Pearl» og et bein.

Sparrow unnslipper, og finner sin far kaptein Teague (Keith Richards), som advarer ham mot Ungdomskildens prøvelser. Sparrow oppdager raskt at personen som opptrer i hans navn er Angelica (Penélope Cruz), en kvinne han tidligere har hatt et forhold til. Hun er også datter av den beryktede piraten Svartskjegg (Ian McShane), som har overnaturlige evner og praktiserer voodoo. Sparrow blir tvunget til å lede Svartskjegg og hans besetning til Ungdomskilden. I mellomtiden har Gibbs, som memorerte Sparrows kart før han ødela det, gått i Barbossas tjeneste.

Om bord i Svartskjegg skip, «Queen Anne’s Revenge», oppdager Sparrow at Ungdomskildens vann må drikkes samtidig fra to amuletter som en gang tilhørte Juan Ponce de León. En av amulettene skal inneholde en havfrues tåre, og personen som drikker av denne vil forlenge sitt liv. Personen som drikker fra den andre vil derimot dø. Svartskjegg har planer om å bruke Ungdomskilden for å omgå forbannelsen som sier at han vil bli drept i møtet med en enbeint mann, og de setter kursen mot Whitecap Bay. Der fanger han en havfrue som Philip Swift (Sam Claflin), en strandet misjonær forelsker seg i. Hennes navn er Syrena (Àstrid Bergès-Frisbey). Sparrow sendes deretter ut for å hente amulettene fra Leóns strandede skip. Der finner han imidlertid bare Barbossa. Spanjolene har kommet dem begge i forkjøpet.

Barbossa vil bare hevne at Svartskjegg tok «Black Pearl» og tvang Barbossa til å amputere beinet for å unnslippe. Han og Sparrow legger en plan for å slå Svartskjegg, og stjele amulettene fra spanjolenes leir. I mellomtiden har Syrena, som også er forelsket i Philip, blitt lurt til å gråte en tåre. Den tar Svartskjegg og etterlater henne deretter for å dø samtidig som han tvinger Philip med seg. Sparrow og Gibbs, som var sammen med Barbossa, vender tilbake med amulettene. De forhandler med Svartskjegg og Sparrow tilbyr seg å lede Svartskjegg til Ungdomskilden dersom han overlater Sparrows magiske kompass til Gibbs og lar ham gå. Svartskjegg går med på avtalen, og Gibbs forlater dem med kompasset.

Framme ved Ungdomskilden blir Svartskjegg og hans besetning angrepet både av Barbossa og av spanjolene, som er sendt av spanskekongen for å ødelegge Ungdomskilden. Kongen mener at den er et hån mot Gud. Etter en intens kamp stikker Barbossa ned Svartskjegg med et forgiftet sverd og Angelica blir også skadet av det samme våpenet. Barbossa gjør krav på Svartskjeggs magiske sverd, overtar kommandoen og reiser med Svartskjeggs gamle besetning. Philip, også han dødelig såret, unnslipper og drar for å befri Syrena. Etter å ha gjenfunnet amulettene som spanjolene kastet på havet, gir Syrena dem til Sparrow, og tar med seg Philips til sin verden under havet for å lege ham.

Angelica vil ofre seg for å redde faren, men Sparrow lurer dem og en intetanende Angelica drikker fra amuletten med Syrenas tåre. Dermed dør Svartskjegg mens hun selv overlever. Selv om Sparrow og Angelica begge hevder at de elsker den andre, frykter Sparrow at hun vil hevne farens død, og setter henne igjen på en øy. Sparrow finner deretter Gibbs, som ved hjelp av Jacks kompass har funnet «Queen Anne’s Revenge» og berget alle de kaprede skip som Svartskjegg hadde krympet ved hjelp av magi og puttet på flaske. Blant skipene er også «Black Pearl». De to drar av sted på jakt etter en måte gjenopprette «Black Pearls» opprinnelige størrelse på.

I sluttscenen finner Angelica Svartskjeggs gamle voodoo-dukke av Jack. Den har blitt skylt i land på den øde øya der hun befinner seg.

Medvirkende 

 Johnny Depp – Jack Sparrow
 Penélope Cruz – Svartskjeggs datter, Angelica
 Geoffrey Rush – Hector Barbossa
 Ian McShane – Svartskjegg
 Kevin McNally – Gibbs
 Sam Claflin – Philip
 Astrid Bergès-Frisbey – Syrena
 Stephen Graham – Scram
 Keith Richards – Teauge Sparrow
 Richard Griffiths – Kong George II
 Greg Ellis – Groves
 Damian O'Hare – Gillette
 Óscar Jaenada – The Spaniard
 Anton Lesser – Lord John Carteret
 Roger Allam –  Statsminister Henry Pelham 
 Judi Dench – Sosietetsdame (cameo)

Eksterne lenker 
 
 
 

Filmer fra 2011
Eventyrfilmer fra USA
Pirates of the Caribbean
Disney-filmer
Filmer regissert av Rob Marshall
Engelskspråklige filmer
Oppfølgerfilmer